Marte (27) valgte å ta abort: – Trodde aldri at det skulle skje
Da 27-åringen følte seg nedstemt bestemte hun seg for å droppe p-pillen. To år senere sto hun med en positiv graviditetstest i hånden.  – Du går inn alene, med strømpebuksen ned på knærne. Det var grusomt.  Slik husker Marte (27) dagen hun gikk inn på Ullevål sykehus 8. januar. Da var hun omtrent syv uker på vei.  – Jeg har kjempelyst på barn, men akkurat nå passer det ikke. Jeg er ikke klar for å gi det et barn trenger.  Aborttallene i Norge økte med 6,7 prosent fra 2022 til 2023. Kvinner under 30 er gruppen som har sett den kraftigste økningen – med hele 10 prosent, ifølge de ferske tallene fra Folkehelseinstituttet. Neste år vil Marte være en del av statistikken.  – Lei av livet  På lille julaften i fjor fikk 27-åringen sjokk. I to år hadde hun gått hormonfri, uten å bruke prevensjon. Men da puppene føltes ømme, bestemte hun seg for å ta en graviditetstest.  – Og den viste to streker. To svarte streker, sier Marte. Marte spoler tilbake til da hun gikk på ungdomsskolen og tok sin første p-pille. I 11 år spiste hun den samme pillen hver dag – for å forsikre seg om at ikke ble gravid.  – Så kom det en periode hvor jeg var litt lei av livet.  Vel vitende om at hormoner kunne påvirke humøret, valgte hun å slutte på pillene. Bivirkninger hadde hun lest om på internett.  – Var du sikker på at det var p-pillene som fikk deg til å føle deg nedstemt? – Nei, men jeg ville prøve og se.  – Og etter jeg sluttet sa jeg til venninnene mine at jeg følte meg tryggere i egne valg og i meg selv. Det kan godt hende at det var en placebo-greie, men jeg følte meg genuint mye bedre.  Hun og kjæresten hadde likevel sex som normalt. 27-åringen forteller ærlig og åpent om at de droppet kondom og heller ikke hoppet av i «svingen». – Om noen spurte meg: «Hva gjør du om du blir gravid?», så svarte jeg bare ubetenksomt om at da drar jeg drar rett på klinikken.  – Og plutselig var det realiteten?  – Det var et sjokk. Jeg trodde aldri at det skulle skje, sier Marte ydmykt.  VG har også vært i kontakt med kjæresten til Marte i forbindelse med denne saken. Ikke overrasket De ferske aborttallene kan være et tegn på at flere kvinner gjør som Marte, og bruker mindre sikker prevensjon, ifølge overlege og forsker Mette Løkeland-Stai ved Abortregisteret. Hun er dessuten ikke overrasket over at det er unge nordmenn som topper statistikken. – Det som påvirker aborttall er uplanlagte svangerskap, men det som kan føre til det er hvor ofte vi har sex og hvor sikker prevensjon vi bruker. Når tallene går opp er det én eller begge av disse faktorene som er påvirket, sier overlegen til VG.  Løkeland-Stai understreker derimot at tallene ikke er i nærheten av like høye som i 2008 – da antall aborter var historisk mange.  – Siden da har vi hatt en jevn nedgang til 2021. Så steg det i 2022, og da var vi tilbake til nivået rett før covid. Under covid hadde jo folk mindre mulighet til å møtes. Men: – Det er en oppgang nå, og da er det en reell oppgang.  – Jeg trodde at nordmenn var flinke til å bruke prevensjon? – Dette er interessant fordi disse abortratene er varierende fra land til land. Internasjonalt ligger Norge lavt. Sverige har høyere tall enn oss. Mens Finland ligger lavest i Norden.  Også gynekolog og fagansvarlig i Aleris Fertilitet, Caroline Becker, opplever at flere pasienter ønsker å droppe hormonell prevensjon.  – Det er nok fordi det er mye snakk i sosiale medier om at hormonell prevensjon kan påvirke hvordan man føler seg, og så er de nysgjerrige på hvordan livet vil være uten prevensjon.  Til tross for at Becker forståelse for nysgjerrigheten, oppfordrer hun pasientene sine til å bruke hormonell prevensjon.  – Tallene er helt tydelig på at det både er en sikker og trygg prevensjonsmetode. Det er spesielt viktig for unge som kan ha en uregelmessig syklus, og som er i en alder hvor mange har lett for å bli gravide. I dag er Marte glad for at hun tok valget om ta abort, selv om opplevelsen har satt spor i henne.  – Jeg fikk et støkk i magen da jeg tenkte på at det fosteret kunne blitt barnet mitt.  Hun synes likevel det er vanskelig å sette ord på følelsene sine.  – I ettertid har jeg drømt om at jeg fikk en gutt.  – Har du noen dager angret på valget du tok? – Nei. Jeg står helt inne for valget mitt. Men det kunne vært unngått, og jeg burde vært mer forsiktig. Det var en konsekvens av en dum handling, men jeg føler samtidig ikke at jeg har gjort noe dårlig overfor samfunnet.  Hun ønsker samtidig å takke de som har tatt kampen før henne: – Takk for at jeg fikk lov til å ta dette valget selv. 
Aborttallene i Norge har økt det siste året, og den største økningen gjelder kvinner under 30 år Marte (27) tok abort i januar, etter at hun hadde gått uten hormonell prevensjon i to år Overlege Mette Løkeland-Stai mener økte aborttall kan skyldes mindre sikker prevensjon og økt seksuell aktivitet Gynekolog Caroline Becker opplever at flere pasienter ønsker å unngå hormonell prevensjon på grunn av mulige bivirkninger